  Анжелика Тихонова корреспондент Арлы быдэ 5-тӥ коньывуонэ Россиын Дышетӥсьлэсь нуналзэ пусъё. Со дышетон удысын вань ужасьёслэн ӧнер праздниксы луэ. Туннэ Удмуртиын 29 сюрслэсь трос адями удысын тырше, соос пӧлысь 13 сюрслэсь тросэз – дышетӥсьёс, пӧлысьтызы 88 процентэз – нылкышноос. Озьы ке но, школаын рос-прос, оскымон воргоронъёс но пумисько. Одӥгез соос пӧлысь Пичи Пурга ёросысь Бобья-Учаысь физикая дышетӥсь Андрей Фролов. Ӵапак соин ми туала дышетӥсьлэн интыез, ӧнерлэн кулэлыкез, воштӥськонъёс, пиналъёс но мукетыз сярысь вераським. Андрей Семёнович вордӥськем гуртысьтыз шор ёзо школаын 13-тӥ арзэ тырше ини. Пиналъёслы физикая сяна, алгебрая но геометрияя тодон-валанъёс сётэ, черчениея элективной курс нуэ. Со сяна, воргорон спортэн эшъяське, арняяз куинь пол баскетболъя тренировкаос ортчытъя. Нош матысь дыре покчи классъёсысь пиналъёсты футбол шудыны дышетыны кутскоз на. Дышетӥсь гуртлэн улоназ но мыло-кыдо пыриське: ӵошатсконъёсы ветлэ, лулчеберет юртысьтызы КВН командаын шудэ. Оглом вераса, котькытчы вутске. Со сяна, Андрей Фролов трос нылпиё атай луэ. Наталья кузпалыныз кык пиоссэс но пичи дыдызэс будэто. Воргорон пусъе, дышетӥсь луыны уг малпа вал. Кин луэмез потэ, ӧз тодылы, но кыӵе ке диплом басьтоно шуыса валалляз. Озьы, физикая дышетӥсез ӵектэмъя, Глазкарысь дышетӥсьёсты дасясь институтэ вамыштӥз. Соку сыӵе вакыт вал, валтӥсез – кыӵе ке но диплом басьтыны. Дышетски. Витетӥ курсын ини кык группаысьтымы, 40 адями пӧлысь, одӥгмы но школае мыныны ум малпаське вал. Но дышетсконмес быдтэммылэсь кызьы ке но ӝыны арлы азьвылгес мон доры гуртам школамылэн директорез ветлӥз но школае ӧтиз. Нош мон ляб сюлэмо! «Я, я, лыкто» шуи но озьы ик лыктӥ школае, витетӥ курсэз быдтыса Андрей Фролов, дышетӥсьДышетӥсь пусъе, школаын олокыӵе но вакытъёс луо: кошкем но потыны кутске, нош но ужаны мылкыд ӝутске, уката ик пиналъёслэн синъёссы ӝуало ке, тунсыкъясько ке. Юанъёс сётъяны кутско ке, cоку ик валаськод, юанъёссы кылдӥллям бере, соослы тема кельшем. Малы ке шуоно, азьло но милемлы верало вал, нылпи малпаське ке, соку солэн юанъёсыз кылдо, нош юанъёсыз ӧвӧл ке, соку со номыр но уг малпаськы, солы со кулэ но ӧвӧл Андрей Фролов, дышетӥсьТуала пиналъёслэсь саклыксэс урок ӵоже возён понна туж зол тыршыны кулэ, шуэ Андрей Фролов, уго соослэн али ки улазы телефонъёссы, компьютеръёссы, соос асьсэос туж троссэ тодо. Азьло сямен параграфез лыдӟыса гинэ ужаны уг луы ни. Со сяна, котькуд пиналлы амал шедьтыны кулэ. «Усьтонэд» тупаз ке, со тонэ кылзоз, ӧз ке, уз. Туала куронъёсъя, дышетӥсь ас тодон-валанзэ гинэ сётыны кулэ ӧвӧл, пиналъёс асьсэос йылпумъянъёс лэсьтыны, асьсэос кыӵе ке опыт басьтыны кулэ. Нош дышетӥсь кыӵе ӧръя мыныны но мар карыны гинэ валэктыны кулэ. Но со капчи ӧвӧл Андрей Фролов, дышетӥсьСо сяна, дышетскисьёсты кун экзаменъёслы ялан дасямысь дугдоно ини, шуэ Андрей Семёнович, соосты дышетоно, тодон-валан сётоно. Туала амалэн визез сынанлэн умоез но, уродэз но вань, лыдъя дышетӥсь. Одӥг ласянь, пиналъёс пӧртэм интыосысь пӧртэм нимо-дано вузъёсы дышетскыны пырыны быгато. Мукет ласянь, дышетон озьы берытскиз, табере школаосын пиналъёсты огъя кун экзаменъёсты сётыны гинэ дасяло на. Со репетирторство но ӧвӧл, со пиналэз тренировать карон. Дышетӥсьёс визьнод уг сёто, соос уг валэкто, кызьы сояз яке таяз учыре карыны. Шуом, тынад питранэд лэзиз, мар карыны соос уг валэкто. Озьы, адями, кыӵе ке югдур кылдэ ке, уг вала мар карыны. Со теориез гинэ тодэ. Кыӵе ке сюбег ӧр луэ со, интернетысь шедьтӥськом задание но соя решать кариськом. Экзаменлы гинэ дасяськом. Нош экзамен со улон ӧвӧл ук Андрей Фролов, дышетӥсьДышетӥсь пусъе, пайда поттон понна уже олокыӵе но амалъёсты кутоно. Уроке мынон азьын трос гинэ интернетын бугыръяськоно, маке тунсыкозэ утчано луэ. Мон тросгес практика сётыны турттӥсько, экспериментъёс возьматӥсько, яке пиналъёс асьсэос мар ке каро. <…> Ки улэ шедем материалъёслэсь эксперимент лэсьтӥськод ке, со пиналъёслы эшшо но тунсыко. Соос асьсэос но сое гуртазы лэсьтыны быгато Андрей Фролов, дышетӥсьОзьы ик умой ужан амал - смартфонъёсысь ватсэтъёс, кудъёссэ урокын кутыны, соос пыр пиналъёслы заданиос сётыны луэ, шуэ Андрей Семёнович. Дышетскисьёслы со туж тунсыко потэ. Тросэз дышетӥсьёс шуо, телефон люкетэ шуыса. Но вань мукет дышетӥсьёс, мон но соос пӧлысь, кудъёсыз солэсь пайда поттыны тыршо. Умой малпаськоно ке, со телефонэз ик, кудӥз нылпиослэн весь киязы, весь сумкаязы, берыктыны луэ озьы, что соос соин умой дышетскозы. <…> Пиналъёсын ужано со амалъёсын, кудъёсыз соослы тунсыко но тодмо Андрей Фролов, дышетӥсьАндрей Фроловлэн кылъёсызъя, туала школае выльдӥськонъёс одно ик пыртыны кулэ. Уго улон азьлань вамыштэ, солэсь бере кылёно ӧвӧл. Астэ ачид дышетоно, кылсярысь, онлайн курсъёс ортчоно, тунсыкъяськоно, мар вылез вань, туала ужан амалъёсын тодматсконо. Со аслыз дышетӥсьлы сяна, пиналъёслы но пайда вае. Ӧнер праздник нуналазы Андрей Фролов вань ужъюлтошъёсызлы тазалык, чидан, азинлык но ужзылы тупамон уждун басьтыны сӥзиз. Школаын ужан туннэ нуналлы туж азинлыко шуыса пусйиз.  Тегъёс: Дышетон Удмуртия школаос ПичиПурга дышетӥсьёс  